CELEX: 32007D0068
Language: mt
Date: 2006-12-18 00:00:00
Title: Deċiżjoni tal-Kummissjoni tat- 18 ta' Diċembru 2006 dwar talba mir-Repubblika tal-Latvja biex tiġi applikata rata mnaqqsa tal-VAT għall-provvista lid-djar tas-sħana distrettwali, tal-gass naturali u ta' l-elettriku (notifikat bid-dokument numru C(2006) 6592)

24.8.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               178
            
         DEĊIŻJONI TAL-KUMMISSJONI
   tat-18 ta' Diċembru 2006
   dwar talba mir-Repubblika tal-Latvja biex tiġi applikata rata mnaqqsa tal-VAT għall-provvista lid-djar tas-sħana distrettwali, tal-gass naturali u ta' l-elettriku
   (notifikat bid-dokument numru C(2006) 6592)
   (It-test bil-Latvjan biss huwa awtentiku)
   (2007/68/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat is-Sitt Direttiva tal-Kunsill 77/388/KEE tas-17 ta' Mejju 1977 fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ – Sistema komuni ta' taxxa fuq il-valur miżjud: bażi uniformi ta' stima, (1) kif ġiet emendata permezz tad-Direttiva 2006/69/KE, u b'mod partikolari l-Artikolu 12(3)(b) tagħha,
   Billi:
   
               (1)
            
            
               B'talba inizjali tad-19 ta' April 2006 mibgħuta lill-Kummissjoni, segwita minn ittra formali rreġistrata fl-10 ta' Lulju 2006, ir-Repubblika tal-Latvja avżat lill-Kummissjoni dwar l-intenzjoni tagħha li tibda tapplika rata mnaqqsa tal-VAT għall-provvista tas-sħana distrettwali, tal-gass naturali u ta' l-elettriku lid-djar. Il-Latvja tiddefinixxi d-djar bħala l-konsumaturi finali kollha li magħhom jiġu konklużi l-kuntratti dwar il-provvisti kkonċernati kif jiġu konklużi dawk ma' persuni naturali.
            
         
               (2)
            
            
               Skond l-Anness VIII tat-Trattat ta' l-Adeżjoni, permezz ta' deroga mill-Artikolu 12(3)(a) tas-Sitt Direttiva tal-VAT, il-Latvja hija permessa li żżomm eżenzjoni mit-taxxa fuq il-valur miżjud għall-provvista tas-sħana mibjugħa lid-djar sal-31 ta' Diċembru 2004. Fil-fatt, il-Latvja applikat eżenzjoni mit-taxxa fuq il-valur miżjud għall-provvista tas-sħana distrettwali lid-djar ukoll wara din id-data.
            
         
               (3)
            
            
               Il-Latvja tixtieq tapplika rata mnaqqsa (5 %) fuq il-provvista tas-sħana distrettwali, tal-gass naturali u ta' l-elettriku lid-djar, eskluża l-provvista għal attivitajiet kummerċjali jew għal attivitajiet professjonali oħrajn. Din ir-rata la tikkawża tagħwiġ tal-kompetizzjoni u lanqas tibdiliet ikkaġunati mit-taxxi fil-konsum ta' l-elettriku, tal-gass jew tas-sħana mibjugħa lid-djar.Dan prinċipalment minħabba l-fatt li, mill-perspettiva teknika u teknoloġika, dawk it-tliet prodotti jgħoddu bħala sostitwiti ta' xulxin meta jintużaw biss biex isaħħnu. Barra minn hekk, minħabba l-fatt li l-applikazzjoni ta' din ir-rata mnaqqsa tal-VAT hija llimitata għad-djar, applikazzjoni bħal din ma għandhiex tikkawża tagħwiġ ta' kompetizzjoni fir-rigward ta' persuni ġuridiċi li jeżerċitaw id-dritt li jnaqqsu l-VAT u b'hekk ma jġorrux l-ispiża finali tal-VAT.
            
         
               (4)
            
            
               Barra minn dan, ir-regoli tal-VAT dwar il-post tal-provvista tal-gass u ta' l-elettriku, kif stipulati fis-Sitt Direttiva tal-VAT, ġew emendati permezz tad-Direttiva 2003/92/KE. (2) Il-provvista tal-gass naturali permezz tan-netwerks distributorji u ta' l-elettriku fl-aħħar fażi, mill-kummerċjanti u d-distributuri sal-konsumatur finali, tiġi intaxxata fil-post fejn il-konsumatur għandu l-użu effettiv tal-konsum ta' l-oġġetti, sabiex jiġi żgurat li t-tassazzjoni tiġi applikata f'dak il-post fil-pajjiż fejn isir il-konsum attwali. Fir-rigward tal-provvista tas-sħana distrettwali, ma hemm l-ebda tranżazzjoni li taqsam il-fruntiera, b'hekk il-provvista hija lokali u ma hemm l-ebda riskju ta' tagħwiġ tal-kompetizzjoni fit-tifsira ta' l-Artikolu 12(3)(b) tas-Sitt Direttiva tal-VAT.
            
         
               (5)
            
            
               Il-miżura ppjanata biex tiġi applikata rata mnaqqsa tal-VAT għall-provvista tas-sħana distrettwali, tal-gass naturali u ta' l-elettriku lid-djar taħt l-Artikolu 12(3)(b) tas-Sitt Direttiva tal-VAT hija llimitata għall-provvisti li jsiru lill-konsumaturi finali u ma tapplikax għall-provvisti li jsiru lill-persuni taxxabli għall-bżonnijiet ta' l-attivitajiet tagħhom ta' natura kummerċjali u professjonali u ekonomiċi oħrajn.
            
         
               (6)
            
            
               Minħabba li l-miżura hija llimitata għall-provvisti li jsiru lill-konsumaturi finali u ma tapplikax għall-provvisti li jsiru lill-persuni taxxabbli għall-bżonnijiet ta' l-attivitajiet tagħhom ta' natura kummerċjali u professjonali u ekonomiċi oħrajn, għandu jitqies li ma hemm l-ebda riskju ta' tagħwiġ tal-kompetizzjoni. Billi b'hekk twettqet il-kundizzjoni prevista mill-Artikolu 12(3)(b) tas-Sitt Direttiva, il-Latvja għandha tiġi awtorizzata tapplika l-miżura kkonċernata malli tiġi nnotifikata d-Deċiżjoni preżenti,
            
         ADOTTAT DIN ID-DECIZJONI:
   Artikolu 1
   Il-Latvja tista' tapplika l-miżura mniżżla fl-ittra tagħha, irreġistrata mill-Kummissjoni fl-10 ta' Lulju 2006, u tapplika rata mnaqqsa tal-VAT għall-provvista tas-sħana distrettwali, tal-gass naturali u ta' l-elettriku lid-djar, irrispettivament mill-kundizzjonijiet tal-produzzjoni u tal-provvista.
   Artikolu 2
   Għall-finijiet ta' din id-Deċiżjoni, djar għandom jiġu ddefiniti bħala persuni naturali li huma r-riċevituri tal-provvisti msemmija fl-Artikolu 1 għall-finijiet tal-konsum finali tagħhom, eskluż għalhekk xi provvisti li jsiru għall-bżonnijiet ta' l-attivitajiet tagħhom ta' natura kummerċjali, professjonali u ekonomiċi oħrajn.
   Artikolu 3
   Din id-Deċiżjoni hija indirizzata lir-Repubblika tal-Latvja.
   
      Magħmul fi Brussell, 18 ta' Diċembru 2006.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 145, 13.6.1977, p. 1. Id-Direttiva kif emendata l-aħħar bid-Direttiva 20069/69/KE (ĠU L 221, 12.8.2006, p. 9).
   
      (2)  ĠU L 260, 11.10.2003, p. 8.